ΓΡΑΠΤΗ ΕΡΩΤΗΣΗ E-3171/97 υποβολή: Friedhelm Frischenschlager (ELDR) προς την Επιτροπή (13 Οκτωβρίου 1997)

Θέμα: Ισότητα ευκαιριών για γυναίκες και άνδρες στην ΕΕ

Ποιά μέσα θα εφαρμόσει στο μέλλον η Επιτροπή προκειμένου να σταματήσει τη βία κατά των γυναικών ιδίως τη σεξουαλική κατάχρηση υπό τη μορφή της πορνογραφίας και της πορνείας;

Θα επιτρέψει στο μέλλον η Ευρωπαϊκή Επιτροπή τη συμμετοχή των μη κυβερνητικών οργανώσεων στην εργασία της;

Ποιές πρωτοβουλίες θα λάβει η Επιτροπή, προκειμένου να επιτύχει μια ισόρροπη σχέση μεταξύ των ανδρών και των γυναικών κατά την πλήρωση θέσεων εργασίας στα ευρωπαϊκά όργανα;

Πόσες γυναίκες με αυστριακή ιθαγένεια απασχολούνται επί του παρόντος σε αυτά τα όργανα (Συμβούλιο, Επιτροπή, Κοινοβούλιο); Εφόσον συγκριθεί αυτός ο αριθμός με τη Φινλανδία και τη Σουηδία, οι οποίες προσεχώρησαν επίσης το 1995 στην ΕΕ, ποιά είναι εν προκειμένω η θέση της Αυστρίας;

Απάντηση του κ. Liikanen εξ ονόματος της Επιτροπής (20 Νοεμβρίου 1997)

Όσον αφορά την ανησυχία του Αξιότιμου Μέλους για την πρόληψη της βίας κατά των γυναικών, ιδίως υπό τη μορφή σεξουαλικών καταχρήσεων, η Επιτροπή έχει συνείδηση της επιδείνωσης αυτών των φαινομένων και υποστηρίζει στο πλαίσιο μιας πρωτοβουλίας Daphne σειρά μέτρων, τα οποία αποσκοπούν στην καταπολέμηση της βίας κατά των γυναικών, των εφήβων και των παιδιών, ύψους 3 εκατ. ECU στον προϋπολογισμό 1997. Πρόσκληση για την υποβολή σχεδίων μπορεί να ανανεωθεί το 1998 σε συνάρτηση με την έγκριση του προϋπολογισμού 1998 και των σχετικών προτεραιοτήτων.

Η Επιτροπή επιδεικνύει ιδιαίτερο ενδιαφέρον όσον αφορά την προώθηση της συνεργασίας μεταξύ των μη κυβερνητικών οργανώσεων και των αρμόδιων αρχών σε αυτούς τους τομείς, κυρίως επιδιώκοντας να δημιουργήσει ή να ενισχύσει τα δίκτυα που αποβλέπουν στην υποστήριξη και στον συντονισμό σε ευρωπαϊκό επίπεδο των πληροφοριών και των ενεργειών που αφορούν τα μέτρα πρόληψης και προστασίας κατά της βίας που ασκείται εις βάρος των γυναικών.

Η ανισότητα κατά την κατανομή των θέσεων εργασίας στην οποία αναφέρεται το Αξιότιμο Μέλος γίνεται αισθητή, στο εσωτερικό της Επιτροπής, στο επίπεδο της υποεκπροσώπησης των γυναικών στην κατηγορία Α και των ανδρών στην κατηγορία C, παρά το γεγονός ότι συνολικά υπάρχει ισορροπία όσον αφορά τον αριθμό (46% γυναίκες). Έχει σχέση με το ποσοστό γυναικών υποψηφίων και με τον αριθμό των γυναικών που συμπεριλαμβάνονται στους καταλόγους επιτυχόντων των γενικών διαγωνισμών. Με σκοπό να μειωθεί αυτή η διαρθρωτική ανισορροπία, η Επιτροπή θέσπισε, από το 1995, της ετήσιους στόχους πρόσληψης γυναικών στην κατηγορία Α και διορισμών γυναικών σε θέσεις στελέχωσης και διοίκησης. Η στρατηγική που υιοθετήθηκε συνίσταται στην πρόσληψη ανδρών και γυναικών κατ' ισοτιμία στο βασικό επίπεδο της κατηγορίας Α στο μέτρο των διαθέσιμων θέσεων στους καταλόγους πρόσληψης. Όσον αφορά την ισόρροπη σχέση μεταξύ ανδρών και γυναικών στην κατηγορία C, η Επιτροπή θα φροντίσει να διευκρινίσει τα διάφορα επαγγέλματα που ασκούνται από τους υπαλλήλους αυτής της κατηγορίας, προκειμένου να ληφθούν κυρίως υπόψη οι νέες τεχνολογίες στην μηχανοργάνωση, για να εκδηλωθεί μεγαλύτερο ενδιαφέρον εκ μέρους ανδρών υποψηφίων.

Το γενικό σύνολο αυστριακών υπαλλήλων που προσελήφθησαν από την Επιτροπή μέχρι το Σεπτέμβριο 1997 (εκτός γλωσσικού πλαισίου) ανέρχεται σε 223, εκ των οποίων 119 γυναίκες, δηλαδή ποσοστό 53%. Όσον αφορά τις φινλανδές και σουηδές γυναίκες υπαλλήλους που προσελήφθησαν από την Επιτροπή κατά τη διάρκεια της ίδιας περιόδου (εκτός γλωσσικού πλαισίου) οι γυναίκες αντιπροσωπεύουν το 61% των φινλανδικών προσλήψεων (161 γυναίκες και 105 άνδρες) και το 64% των σουηδικών προσλήψεων (190 γυναίκες και 105 άνδρες).